C 47/124
SK
Úradný vestník Európskej únie
7.2.2023
Streda 6. júla 2022
32. opätovne zdôrazňuje, že inštitucionalizácia výučby úradných jazykov v Kosove a rovnaký prístup k službám a informáciám v úradných jazykoch majú zásadný význam; v tejto súvislosti víta zriadenie Katedry balkánskych štúdií na Prištinskej univerzite a rozhodnutie otvoriť jazykové centrum pre štúdium kosovských úradných jazykov;
33. opätovne vyzýva na intenzívnejšie začleňovanie osôb patriacich k menšinám vrátane komunít Rómov, Aškalov, Egypťanov, Bosniakov, Turkov a Goranov, ako aj osôb so zdravotným postihnutím a vysídlených osôb, a to poskytnutím prístupu k primeranej zdravotnej starostlivosti, sociálnej ochrane, vzdelávaniu, spravodlivosti, bývaniu, pracovným príležitostiam a iným sociálnym a verejným službám, a zabezpečením prístupu k politickému a spoločenskému rozhodovaniu, pričom by sa mali účinne riešiť prierezové formy diskriminácie, ktorým tieto skupiny čelia, prostredníctvom systémového inštitucionálneho prístupu; naliehavo vyzýva na väčšie úsilie v boji proti protirómskemu zmýšľaniu; nabáda vládu, aby urýchlila prácu na novej stratégii a akčnom pláne na roky 2021 – 2026 pre začlenenie rómskych, aškalských a egyptských komunít v Kosove;
34. vyzýva na urýchlenú revíziu stredoškolských učebníc, ktoré poskytujú nesprávne informácie a používajú diskriminačný jazyk a opisy etnických menšín, sexuálnych menšín a žien; nabáda vládne orgány, aby pokračovali v iniciatíve podporovanej EÚ s názvom Podpora Európskej únie pre základné a stredné školstvo, ktorá sa začala koncom roka 2021 a je zameraná na aktualizáciu týchto učebníc;
35. vyjadruje Kosovu uznanie za mierové spolužitie náboženských spoločenstiev a vyzýva ho, aby zintenzívnilo úsilie o zabezpečenie rovnakých príležitostí pre menšinové skupiny, primeraného zastúpenia v politickom a kultúrnom živote a ochrany a podpory kultúrneho dedičstva, jazykov a tradícií jeho národnostných a náboženských menšín; víta iniciatívu vlády Kosova pravidelne viesť konzultácie a stretávať sa so všetkými komunitami žijúcimi v Kosove v rámci vnútorného dialógu a víta vytvorenie novej vládnej funkcie podpredsedu vlády pre otázky menšín a ľudské práva;
36. uznáva, že kosovská ústava je veľmi progresívna, pokiaľ ide o práva menšín; v tejto súvislosti konštatuje, že zhromaždenie Kosova ešte stále neposúdilo petíciu podpísanú takmer 500 ľuďmi, ktorí sa historicky považujú za Bulharov, hoci bola v tomto zhromaždení zaregistrovaná v máji 2018, a odporúča, aby sa tieto práva zakotvili v právnych predpisoch a zabezpečovali aj v praxi;
37. zdôrazňuje, že slobodné médiá sú jedným zo základných pilierov demokracie a že novinári musia byť chránení pred politickým tlakom; odsudzuje politický nátlak, ktorému sú často vystavení, a používanie strategických žalôb proti verejnej účasti na ich zastrašovanie, ktoré vedie aj k autocenzúre; zdôrazňuje, že používanie hanlivých výrazov voči novinárom je neprijateľné; varuje pred akýmikoľvek vyhláseniami stigmatizujúcimi médiá, najmä zo strany štátnych predstaviteľov a verejných činiteľov, ktorí by mali ísť príkladom;
38. konštatuje, že mediálne prostredie bolo v posledných rokoch zdeformované, pričom rozsiahle investície viedli k zvýšenému vplyvu súkromného sektora na veľké médiá a online médiá sa často využívajú na komerčné a politické vydieranie; opätovne pripomína potrebu zaručiť transparentnosť médií, a to aj pokiaľ ide o ich vlastníctvo; víta vymenovanie novej rady verejnoprávneho vysielateľa RTK prostredníctvom transparentného postupu založeného na zásluhách; požaduje, aby sa našlo udržateľné riešenie na zabezpečenie redakčnej nezávislosti RTK;
39. je hlboko znepokojený pretrvávajúcou vysokou mierou domáceho a rodovo motivovaného násilia, ako aj násilia páchaného na deťoch v Kosove, počtom prípadov femicídy a neuspokojivým výkonom súdnictva pri účinnom stíhaní prípadov femicídy a rodovo motivovaného násilia; vyzýva na účinné vykonávanie národnej stratégie boja proti domácemu a rodovo motivovaného násiliu; zdôrazňuje, že vzdelávanie je kľúčom k boju proti rodovej diskriminácii; zdôrazňuje, že je potrebné zabezpečiť riadne fungovanie systému ochrany, prevencie a posudzovania všetkých foriem rodovo motivovaného násilia, a to aj prostredníctvom zvýšenia počtu príslušníkov orgánov presadzovania práva a sudcov zohľadňujúcich rodové hľadisko, podpory útulkov pre ženy, právnej pomoci obetiam a kampaní na zvýšenie informovanosti verejnosti;